Maria Cruickshank

**Maria Cruickshank Moreno** (Oñati, Gipuzkoa, 1989ko azaroaren 12a) euskal aktorea da. Bere lanik ezagunena *Goenkale* telesailean egindakoa da, Itxasoren paperean 2008 eta 2015 bitartean, telesailaren amaierara arte. Antzerkian eta zineman ere aritu da.

## Biografia 
Aita (Girald Cruickshank) Karibeko Grenada uhartekoa du, eta ama berriz euskalduna. Txikitan agertu zen lehen aldiz telebistan, *Betimu* haurrentzako kantu lehiaketan. Horren ondoren *Betizu* saiorako hartu zuten, baina ez zuen esperientzia atsegin eta izendatua egon zen lehen aldian lagunei haren alde ez bozkatzeko eskatu zien, hura harentzako ez zela iritziz.

Batxilergo artistikoa ikasi zuen Arrasaten, eta ondoren Arte Ederren lizentziatura gauzatu zuen. Bilboko Artebi Antzerki Eskolan (2005) eta Donostiako TAEn (2006-2008) egin zituen antzezle ikasketak, eta Londres zein Los Angelesen ere egin ditu ikastaroak. 2008an *Goenkale* telesailean hasi zen lanean. Itxaso Al Wahid kubatarraren papera egin zuen, lehenago Luna de la Cuesta aktore gazteak egindako papera. 8 denboraldiz aritu zen telesailean, eta pertsonaia nagusietako bat izan zen telesailaren amaierara arte, 2015ean. 2011ko udan *Goenkalez blai* saioa aurkeztu zuen, telesailaren ibilbideari errepasoa egin ziona. 2013an Goenkaleren *Helpǃ Socorroǃ Ezkondu?* telefilma protagonizatu zuen. Filme horretan bere aita (Girald Cruickshank) agertu zen Itxasoren aitaren papera egiten.

2014an *Gifted Corporation* websailean agertu zen eta zineman debutatu zuen, Borja Kobeagak zuzendutako *Negociador* filmean. 2015ean Antena 3 katearen *Vis a vis* telesailean parte hartu zuen. 2016an *Igelak* eta *Villaviciosa de al lado* filmetan agertu zen. 2018an Fermin Muguruzak zuzendutako *Black is Beltza* helduentzako animazio filmaren euskarazko bikoizketan parte hartu zuen. 2020an *Goǃazen* telesailaren *Goǃazen 7.0* denboraldian parte hartuko zuela iragarri zen.

Aktore lanaz gain zenbait gala eta ekitaldi ere aurkeztu ditu, besteak beste SOS Arrazakeria (2012), Kosmodisea (2013)  eta Afrikaldian (2025). 2018an epaimahaikide aritu zen Portugaleteko Cine Express jaialdian. Goiena aldizkarian ere kolaborazioak idatzi ditu.

2024an, Detective Touré telesaileko aktore taldean parte hartu zuen, Jon Arretxeren eleberri kriminal arrakastatsuen lehen telebistarako egokitzapena. Telesailak gizarte-gai garrantzitsuak jorratzen ditu eta Afrikako pertsonaien ordezkaritzagatik goraipatu dute. Urte berean, Gifted Corporation web-seriean ere parte hartu zuen, Bilbon ingelesez filmatua, akzio-serie estatubatuarrak imitatuz. Gaitasun bereziak dituzten pertsona talde baten istorioa kontatzen du, haiek ezabatu nahi dituen beste talde baten aurka borrokatzen direnak. Eta Eneko Muruzabalek zuzendutako Planetagatik film laburrean.

2025ean, ETBko Mari Sorgin Ehiztari telesail berrian parte hartu zuen, ETBn. 2025eko irailean, bere lehen komedia ikuskizuna estreinatu zuen, SIMPOL. 

Eskuz egindako sortzailea, 2025ean Wildseed izeneko proiektu berri bat hasi zuen, bitxi jasangarrien marka bat.

## Bizitza pertsonala 
Munetan bizi da bere bikotearekin. 2014ean bere lehen alaba jaio zen, eta ondoren beste bi alaba izan ditu. Oñatiko Gure Esku Dago erabakitzeko eskubidearen aldeko ekimenarekin kolaboratu izan du.

## Lanak 
### Filmak 
### Telebista 
### Antzerkia 
* Eta Zer (2001, Dar Dar)
* *ETA ZER II* (2011-2014, Dar Dar)
* *Kondesaren Erretratua* (2012-2013, Glu Glu)
* *Haurren Eskubideen Nazioarteko Eguna* (2017, Dar Dar)
* Simpol (2025)

## Erreferentziak 
## Kanpo estekak 
* Txomin MADINA: «Maria Cruickshank: "Kamera aurrean askoz erosoago nago Itsaso izanda"», *Goiena*, 2011-09-08.
* Urtzi URKIZU: «Maria Cruickshank eta Loreto Mauleon, *Goenkale*ko aktoreak: "Jarraitzaile batzuk finko daude hor beti"», *Berria*, 2011-04-14.